Sjællænder sigtet for medvirken til drabet

En 31-årig mand fra Nordsjælland blev torsdag varetægtsfængslet i 22 dage, sigtet for medvirken til drabet på den 21-årige William Lennon Davis i Aalborg. Den 31-årige kærede ikke fængslingen til landsretten. I løbet af torsdagen skal yderligere to mænd for en dommer i forbindelse med drabet, der fandt sted i Jomfru Ane Gade den 7. april. De medsigtede er henholdsvis 26 og 27 år, og de blev ligesom den 31-årige anholdt i perioden fra onsdag middag til natten til torsdag. De har bopæl i Nordsjælland, København og Malmø., - Det er lidt af et puslespil, som vi er ved at få samlet, siger vicepolitiinspektør Kell Svenningsen fra politiet i Aalborg. Status før grundlovsforhøret er 14 anholdte i sagen, hvoraf 12 personer er blevet sigtet. En 20-årig mand er som den eneste varetægtsfængslet. Politiet eftersøger stadig en 23-årig mand fra Nørrebro. /ritzau/